Screenshot: thenewstribune.com

HRVATSKI premijer Zoran Milanović bio je dirnut dočekom hrvatskih iseljenika u Gig Harboru u nedjelju, piše dnevnik The News Tribune.



"Prvo, nisam znao da postojite", rekao je hrvatski premijer okupljenima, kojih je po ranijem priopćenju hrvatske vlade bilo nekoliko stotina. "Drugo, jedino što sam znao ovom kraju je o onom visećem mostu", dodao je, govoreći o obližnjem mostu preko tjesnaca Tacoma, poznatom po tome što se spektakularno srušio samo nekoliko mjeseci nakon puštanja u promet 1940. godine. U to doba bio je to treći najduži viseći most na svijetu.



Milanović, piše The News Tribune, dnevnik koji izlazi u Tacomi, sve donedavno nije znao da se s jedne strane zloglasnog mosta nalazi malo ribarsko naselje koje su osnovali hrvatski iseljenici u 19. stoljeću. Gig Harbor danas ima 7000 stanovnika i jedno je od bogatijih mjesta u državi Washington.



Hrvatski premijer bio je iznenađen što ga je toliko ljudi dočekalo u Parku braće Skansi. Hrvatskim zastavama i zastavicama mahalo se u maglovito nedjeljno jutro. Milanović je okupljenima rekao da je dirnut. "Nakon toliko dugo u politici, postanete ravnodušni. Ovo nisam očekivao".



A druga je strana očito bila razdragana tim što ih je napokon posjetio netko iz domovine predaka.

Tekst se nastavlja ispod oglasa

Zbog Milanovićevog dolaska - Dan hrvatske baštine



Povodom Milanovićeva dolaska u Gig Harbor, taj je grad 28. rujna proglasio Danom hrvatske baštine u Gig Harboru. To su mjesto 1867. osnovala tri hrvatska doseljenika, a tijekom narednih 50 godina hrvatski su doseljenici razvijali luku u tom gradu. U tom su razdoblju Hrvati svojim znanjem i vještinama potaknuli razvoj ribarstva i brodogradnje u cijeloj regiji.



Rita Stene bila je jako uzbuđena nakon razgovora s Milanovićem i svima se hvalila, piše dalje The News Tribune. Stene, čije je djevojačko prezime Picinich, hrvatskog je podrijetla. Govori nešto hrvatskog i Milanovića je pitala kako je. Razgovarali su o Susku, gdje su rođeni Ritini otac i mati.



Njezina priča o susretu s Milanovićem slična je drugim pričama tog dana. Program Milanovićeva obilaska Gig Harbora, uključujući i vožnju ulicama nazvanih po Hrvatima, kasnio je jer je Milanović razgovarao sa svakim koji mu je prišao i fotografirao se. Ljudi su mu pričali o njihovim precima koji su napustili dom kako bi se naselili u Gig Harboru i Tacomi.



"Život uz more, od mora i s morem povijesno je bio zajednički nazivnik naše male nacije. I koliko god smo mali kao nacija brojem, naša je nacija najsvestranija u Europi", rekao je hrvatski premijer. "Naši su iseljenici odabrali tražiti vlastitu sreću kao jedno od svojih temeljnih ljudskih prava. Uspjeli ste i zaslužujete svaku pohvalu i poštovanje zbog toga. Ponosan sam što vidim zajednicu koja živi jako daleko i koja je iskoristila najbolje od zajednice i političkog sustava zemlje koja to omogućuje, a to su Sjedinjene Države", rekao im je Milanović.



"Nekako ispada da nije slučajno da su naši ljudi u Seattleu, Aljasci, Tasmaniji, Novom Zelandu, Ognjenoj zemlji, to su uvijek krajevi svijeta na kojima uspijevaju samo najpametniji i najtvrdoglaviji", kazao je kasnije hrvatskim novinarima.



Njegov posjet Gig Harboru bio je uvertira za turneju po Americi tijekom koje će posjetiti sjedišta pet velikih informacijsko tehnoloških kompanija. U ponedjeljak će se u Redmondu sastati s čelnicima Microsofta, a zatim će u utorak i srijedu u kalifornijskoj Silicijskoj dolini razgovarati s vodećim ljudima Cisca, Oraclea i HP-a. Na kraju puta u New Yorku očekuju ga u IBM-u.



Glavni smisao dolaska u Ameriku i razgovora sa čelnicima najvećih IT tvrtki je upoznati ih s Hrvatskom i s hrvatskim vodstvom, rekao je Milanović. Dodao je da im Hrvatska može ponuditi komparativne prednosti - blizinu srca Europe, dosta obrazovano stanovništvo, sjajnu infrastrukturu i vladu koja zna što hoće.



Uz Milanovića u izaslanstvu se nalaze ministar znanosti, obrazovanja i sporta Vedran Mornar i ministar zdravstva Siniša Varga, te Ivan Marić, zamjenik ravnatelja SRC-a, Zvonimir Stanić, ravnatelj CARNet-a, Damir Novinić, ravnatelj Agencije za investicije i konkurentnost i Marija Vukelić, izvršna koordinatorica službe za privlačenje investicija.